Akershus Arbeiderblad
Store norske leksikon,Samfunn,Medier,Aviser,Norske aviser,Tidligere norske aviser
Akershus Arbeiderblad, tidligere dagsavis i Lillestrøm, grunnlagt 1913 som Akershus Social-Demokrat. Endret i 1922 navn til Akershus Arbeiderblad. Hadde redaksjonelt og teknisk samarbeid med Romerikes blad (grl. 1902, Jessheim), de to avisene ble slått sammen i 1990, og het en periode Akershus/Romerikes blad. Fra samme år utkom avisen også med søndagsutgave.
Historie Selv om arbeideravisen Romerikes Blad kom regelmessig ut på Jessheim fra 1902, kunne den ikke dekke behovet på Nedre Romerike, der arbeiderbevegelsen hadde sitt tyngdepunkt i området Lillestrøm–Strømmen. Det ble oppgaven for Akershus Social Demokrat, som fra sitt første nummer 25. juni 1913 konkurrerte med den veletablerte borgerlige Lillestrøm-avisen Akershus. Avisen ble grunnlagt som et AS, men snart overtok Akershus Arbeiderparti eierskapet (først gjennom «kretspartiene» på Romerike fra 1917). I alle år fram til annen verdenskrig kom bladet ut tre dager i uken og het fra 1922 Akershus Arbeiderblad. Det første tiåret ble turbulent, med anstrengt økonomi, hyppige redaktørskifter og strid om avisens politiske linje. I 1923 krevde både DNA og NKP å få overta bladet, en strid styret i Akershus Arbeiderparti avgjorde ved å innta redaksjonslokalene og fjerne redaktør Johan Medby og NKP-vennlige medarbeidere. Etter dette gikk Akershus Arbeiderblad inn i en periode med stabilisering og vekst, først under redaktør Hans Abelsnes, som imidlertid ble avsatt etter en konflikt med fylkespartiet og deretter grunnla sin egen konkurrerende avis og et lokalt parti. Fra 1934 og helt fram til 1967 satt Oskar Gystad i redaktørstolen, fra 1953 samtidig som redaktør for parallellavisen Romerikes Blad. I Gystads periode inntok Akershus Arbeiderblad en ledende posisjon som avis for Nedre Romerike.Bortsett fra en kort stans i april 1940 fortsatte avisen å komme ut under krigen, de siste to årene ved en pålagt sammenslutning med Akershus under navnet Nedre Romerike. I 1951 ble avisdriften nyorganisert gjennom andelslaget Akershus Arbeiderpresse, og de to mindre lokalavisene Nesbuen og Eidsvoll Arbeiderblad gikk nå opp i Akershus Arbeiderblad. Fra 1953 fikk avisen felles trykkeri og administrasjon med Romerikes Blad. Utgivelsestakten for begge økte til fire numre ukentlig i 1966, fem i 1969 og seks i 1991. Samtidig opplevde avisene en sterk opplagsøkning, og kunne etablere et nytt avishus med offsettrykkeri på Kjeller i 1974. Diskusjonen om sammenslåing av de to avisene var da alt i gang, men først i 1995 ble de to tradisjonsrike bladene til en felles avis under navnet Romerikes Blad. Opplag År Opplag     1932 2000   1954 8490   1969 14942   1979 21401   1995 40468   2008 37659 Fakta Akershus Social-Demokrat 26.6.1913, 30.9.1922, skiftet navn til Akershus Arbeiderblad 3.10.1922–29.6.1943. Første nr. etter krigen 1.6.1945. Akershus og Akershus Arbeiderblad utkom som Nedre Romerike 2.7.1943–29.5.1945. Slått sammen med Romerikes Blad 1990 til Akershus/Romerikes Blad, endret navn til Romerikes Blad 1995. Nesbuen 28.6.1949–29.6.1951, deretter opptatt i Akershus Arbeiderblad. Eidsvoll Arbeiderblad 1.7.1927–30.6.1942, 15.5.1945–29.6.1951, deretter opptatt i Akershus Arbeiderblad. Les mer i Store norske leksikon Norsk presses historie